## Pravilnik o posebnom porezu na luksuznu robu

### NN 112/1999 (29.10.1999.), Pravilnik o posebnom porezu na luksuznu robu

# MINISTARSTVO FINANCIJA

Na temelju članka 13. Zakona o posebnom porezu na luksuzne proizvode
("Narodne novine" br. 105/99), ministar financija donosi

## PRAVILNIK

### O POSEBNOM POREZU NA LUKSUZNE PROIZVODE

I. UVODNE ODREDBE

Članak 1.

Ovim se Pravilnikom podrobnije uređuje primjena Zakona o posebnom porezu
na luksuzne proizvode (u daljnjem tekstu Zakon).

II. PREDMET OPOREZIVANJA

Članak 2.

Predmet oporezivanja je isporuka (promet) proizvoda iz članka 2. Zakona.

Članak 3.

(1) Nakitom i dijelovima nakita smatraju se predmeti kao što su ogrlice,
narukvice, prstenje, naušnice, broševi, privjesci, lanci za satove, ukrasi
za lance, igle za kravate, dugmeta za orukvice, ukrasna dugmad, medaljoni
i slični proizvodi za ukrašavanje, a u srodne proizvode spadaju osobni
predmeti koji se, obično nose u džepu, torbi ili na osobi, kao što su kutije
za cigarete, pudrijere, kutije za sitan novac i slično.

(2) Pod plemenitim metalima razumijevaju se srebro, zlato i platina,
a pod platinom razumijeva se, uz samu platinu i iridij, osmij, paladij,
rodij i rutenij.

(3) Pod metalima prevučenim ili platiniranim plemenitim metalima razumijeva
se metal na koji je s jedne strane ili više strana pričvršćen sloj plemenite
kovine.

(4) Pod zlatarskim i filigranskim proizvodima razumijevaju se, uz nakit
i srodne proizvode, i drugi predmeti za ukrašavanje, pribor za posluživanje
za stolom, pribor za toaletne potrebe, pribor za pušenje i drugi predmeti
zlatarske i filigranske djelatnosti.

(5) Prigodni kovani novac i zlatni novac koji nije zakonsko sredstvo
plaćanja, jesu zlatnici, srebrnjaci i druge prigodne kovanice.

(6) Pod ručnim, džepnim i drugim osobnim satovima, smatraju se satovi
čije je kućište od plemenitih kovina ili od kovine koja je prevučena plemenitim
kovinama s električnim pogonom, s automatskim navijanjem i ostali, bilo
s mehaničkim po- kazivačem, s optičko-elektronskim pokazivačem i drugi.

(7) Pod odjećom od krzna i od kože reptila razumijevaju se odjevni predmeti,
kao što su kaputi, ogrtači, jakne, sakoi, pelerine, kostimi, kompleti,
odijela, hlače, haljine, suknje, suknja-hlače i drugi predmeti koji se
odjevaju (podstavljeni i nepodstavljeni). U odjeću spadaju i kape, šeširi
i ostali predmeti za pokrivanje glave, zatim rukavice, šalovi, ovratnici,
ešarpe i slični odjevni predmeti.

(8) Obućom od krzna i kože reptila smatraju se cipele, čizme i druga
obuća (podstavljena i nepodstavljena).

(9) Pod krznom se razumijevaju obrađena krzna (uključujući glave, repove,
šape i druge komade ili odsječke koji se koriste u krznarskoj preradi),
nerc (kanadska vodena lisica), rakun, kuna zlatica, dabar, sve vrste lisica,
pitomi ili divlji zec, bizamski štakor, foka, sve vrste janjadi (astrahanske,
karakul, perzijske, indijske, kineske, mongolske, tibetske, janjadi sa
širokim repom i druga krzna životinjskog podrijetla.

(10) Pod kožom reptila smatra se koža dobivena od živih bića: krokodila,
zmija i drugih reptila.

(11) Pirotehničkim proizvodima za vatromete smatraju se sve vrste proizvoda
koji služe za vatromete, neovisno o nazivu, dodatnim efektima koje proizvode
i u kojem su obliku (rakete, štapići, i slično).

(12) Oružjem se smatraju revolveri i pištolji (osim startnih, signalnih
pištolja, bacača brodske užadi i sl.), te lovačke puške i sačmarice, uključujući
i kombinacije sačmarica i karabina.

Članak 4.

Za proizvode iz članka 3. stavka 7. i 8. ovoga Pravilnika, koji su izrađeni
u kombinaciji materijala (materijala koji su oporezivi po Zakonu i materijala
koji to nisu, kao na pr. kombinacija od krzna i kože), oporezivi su oni
proizvodi kod kojih je vrijednost oporezivog dijela, zastupljena s najmanje
50% ukupne vrijednosti proizvoda.

III. POREZNI OBVEZNIK

Članak 5.

(1) Poreznim obveznikom posebnog poreza na proizvode iz članka 4. Zakona,
smatra se pravna i fizička osoba - proizvođač i uvoznik tih proizvoda.

(2) Proizvođačem se smatra pravna i fizička osoba koja proizvodi (izrađuje)
proizvode, za vlastitu prodaju ili za druge.

(3) Uvoznikom se smatra osoba za čiji račun se proizvodi uvoze.

(4) Uvoznikom se smatra i fizička osoba koja uvozi predmete iz članka
2. Zakona za vlastite - osobne potrebe a ne za potrebe djelatnosti.

IV. POREZNA OSNOVICA

Članak 6.

(1) Porezna osnovica za obračunavanje posebnog poreza na promet luksuznih
proizvoda je prodajna vrijednost proizvoda. Pod prodajnom vrijednosti proizvoda
podrazumijeva se prodajna vrijednost bez poreza na dodanu vrijednost, odnosno
ostvarena naknada na način propisan u članku 8. Zakona o porezu na dodanu
vrijednost.

(2) Kod uvoza iz članka 5. stavka 4. ovoga Pravilnika, porezna osnovica
jednaka je carinskoj osnovici.

V. OSLOBOĐENJA

Članak 7.

(1) Oslobođenja od plaćanja posebnog poreza na luksuzne proizvode koji
se prodaju u tuzemstvu, diplomatskim i konzularnim predstavništvima, njihovom
osoblju i članovima njihovih užih obitelji te stranim međunarodnim organizacijama,
na osnovi uzajamnosti, provodi se na način propisan za oporezivanje isporuka
dobara porezom na dodanu vrijednost.

(2) Oslobođenja od plaćanja posebnog poreza na luksuzne proizvode koji
se uvoze za diplomatska i konzularna predstavništva, njihovo osoblje i
članove njihovih užih obitelji te strane međunarodne organizacije, na osnovi
uzajamnosti, provodi se na način propisan u carinskim propisima.

VI. NASTANAK POREZNE OBVEZE I PLAĆANJE POREZA

Članak 8.

(1) Obveza obračunavanja posebnog poreza na promet luksuznih proizvoda
nastaje:

1. u trenutku isporuke proizvoda kupcu,

2. za uvezene proizvode, uključujući i uvoz preko konsignacijskog skladišta,
u trenutku isporuke proizvoda kupcu, a kod uvoza fizičkih osoba za vlastite,
osobne potrebe danom nastanka obveze plaćanja carine,

3. u trenutku uzimanja proizvoda za vlastitu krajnju potrošnju,

4. u trenutku utvrđivanja manjka.

(2) Porezna obveza za posebni porez na luksuzne proizvode utvrđuje se
za razdoblje od 1. do kraja kalendarskog mjeseca a plaća se u roku od 10
dana po isteku mjeseca.

(3) Kod uvoza fizičkih osoba za vlastite - osobne potrebe, posebni porez
na luksuzne proizvode plaća se zajedno s naplatom carine a naplaćuje ga
nadležna carinarnica u postupku carinjenja.

VII. EVIDENCIJE I IZVJEŠĆIVANJE

Članak 9.

(1) Porezni obveznik dužan je osigurati evidenciju o vrijednosti prodanih
proizvoda, iznosu porezne obveze i iznosu plaćenog posebnog poreza na isporučene
proizvode iz članka 2. Zakona. Oblik evidencije porezni obveznik može sam
odrediti, ovisno o načinu na koji se vodi (ručno ili računalno).

(2) Porezni obveznik dužan je izvješćivati nadležnu ispostavu Porezne
uprave o poreznoj obvezi. Izvješće se dostavlja na obrascu I-LUX, koji
je sastavni dio ovoga Pravilnika. Izvješće se dostavlja do desetog u mjesecu
za protekli mjesec.

VIII. PRIJELAZNE ODREDBE

Članak 10.

(1) Pravne i fizičke osobe koje na dan 31. listopada 1999. g., imaju
na zalihi proizvode koji se oporezuju posebnim porezom na luksuzne proizvode,
dužne su popisati zalihe i dostaviti popis nadležnoj ispostavi Porezne
uprave u roku do 15. studenoga 1999. g.

(2) Popisati zalihe dužne su sve pravne i fizičke osobe iz stavka 1.
ovoga članka, uključujući i pravne i fizičke osobe koje nisu porezni obveznici.

Članak 11.

Ovaj Pravilnik stupa na snagu danom objave u "Narodnim novinama" a primjenjuje
se od 1. studenoga 1999.

Klasa: 410-19/99-01/169
Urbroj: 513-07/99-5
Zagreb, 26. listopada 1999.

Ministar financija **mr. Borislav Škegro,** v. r.

```
                                                                                Obrazac I - LUX

MATIČNI BROJ/JMBG: ________________
NAZIV PRAVNE OSOBE
ILI IME I PREZIME _________________
ADRESA ____________________________
BROJ ŽIRORAČUNA ___________________                     PODRUČNI URED ________________
                                                        ISPOSTAVA ____________________

                IZVJEŠĆE O OBRAČUNANOM POSEBNOM POREZU NA LUKSUZNE PROIZVODE
                        ZA RAZDOBLJE OD _______ DO _______ GODINE

_____________________________________________________________________________________________
Red br. Naziv                   Vrijednost      Vrijednost      Ukup. vrij.     Obračunani
                                isporuka        isporuka        isporuka        iznos poreza
                                proizvođača     uvoznika        3 + 4           5 x 30%
_____________________________________________________________________________________________
1         2                         3              4              5                6
_____________________________________________________________________________________________
1.      Nakit i srodni proizvodi;
2.      Satovi
3.      Odjeća i obuća od krzna
        i kože reptila
4.      Pirotehnički proizvodi za vatromete
5.      Oružje
6.      Ostalo
_____________________________________________________________________________________________
UKUPNO:
_____________________________________________________________________________________________

* Obrazac se koristi za mjesečno i godišnje izvješćivanje

U _____________ dne _____________ MP ________________________
                                      potpis odgovorne osobe
                                        poreznog obveznika

Nadnevak prijama i potpis
službenika u Poreznoj upravi ________________________________

```

Pravilnik, NN 112/1999-1833